陳表道惠米纜
作者：樓鑰
朝代：宋

paragraphs: 平生所嗜惟湯餠，下箸輒空真雋永。
年來風痹忌觸口，厭聞來力敕正整。
江西誰將米作纜，捲送銀絲光可鑑。
仙禾爲餠亞來牟，細剪暴乾供健啗。
如來螺髻一毛拔，卷然如蠆都人髮。
新絃未上尚盤盤，獨繭長繰猶軋軋。
旴江珍品推南豐，荷君來歸携來東。
知君正直如羔羊，貽我素絲踰五總。
仙禾本出從嘉穀，色味俱同無餠毒。
鼎深熟煮葱豉香，大美元年加臠肉。
有時飯素芼以虀，饞口屬饜味更奇。
束晳一賦不及此，爲君却作補亡詩。